2019. gada Noteikumi Nr.

Rīgā (prot. Nr. . §)

**Finanšu nodrošinājuma piemērošanas kārtība atkritumu apsaimniekošanas darbībām**

Izdoti saskaņā ar

Atkritumu apsaimniekošanas likuma

12. panta otrās daļas 7. un 8. punktu

1. Noteikumi nosaka:

1.1. kārtību, kādā atkritumu apsaimniekotājs iesniedz Valsts vides dienestam finanšu nodrošinājumu, tā pagarinājumu vai atjaunojumu;

1.2. finanšu nodrošinājuma pieprasīšanas kārtību, tā apmēru, termiņu, uz kādu izsniedzams, pagarināms vai atjaunojams nodrošinājums, kā arī finanšu nodrošinājuma dokumentu paraugus.

2. Atkritumu apsaimniekotājs finanšu nodrošinājumu Valsts vides dienestam iesniedz uz laikposmu no viena līdz trim gadiem saskaņā ar šo noteikumu 1. vai 2. pielikumu.

3. Ja finanšu nodrošinājums tā darbības laikā netiek pieprasīts, atkritumu apsaimniekotājs trīs nedēļas pirms finanšu nodrošinājuma termiņa beigām iesniedz Valsts vides dienestam finanšu nodrošinājuma pagarinājumu uz nākamo periodu vai iesniedz jaunu finanšu nodrošinājumu, ja atkritumu apsaimniekotājs izvēlas citu finanšu nodrošinājuma sniedzēju.

4. Ja finanšu nodrošinājums tā darbības laikā tiek pieprasīts, atkritumu apsaimniekotājs viena mēneša laikā iesniedz Valsts vides dienestam finanšu nodrošinājuma atjaunojumu.

5. Valsts vides dienests pieņem lēmumu par finanšu nodrošinājuma izmaksu, norādot neizpildītās saistības, saskaņā ar Atkritumu apsaimniekošanas likumu. Lēmumu rakstveidā paziņo atkritumu apsaimniekotājam, nosakot labprātīgai saistību izpildei 30 dienu termiņu no lēmuma pieņemšanas dienas. Valsts vides dienests par pieņemto lēmumu informē arī finanšu nodrošinājuma izsniedzēju.

6. Ja 30 dienu laikā no šo noteikumu 5. punktā minētā lēmuma paziņošanas atkritumu apsaimniekotājs nav izpildījis saistības, Valsts vides dienests pieprasa, lai finanšu nodrošinājuma izsniedzējs 30 dienu laikā no Valsts vides dienesta pieprasījuma saņemšanas izmaksā finanšu nodrošinājumu.

7. Ja Valsts vides dienesta lēmumā norādīts, ka atkritumu apsaimniekotāja darbības vai bezdarbības dēļ radītās sekas tiešā veidā apdraud vidi vai cilvēku veselību, Valsts vides dienests saskaņā ar Vides aizsardzības likumu pieprasa, lai finanšu nodrošinājuma izsniedzējs izmaksā finanšu nodrošinājumu pilnā vai daļējā apmērā piecu darbdienu laikā, neņemot vērā šo noteikumu 5. punktā minēto kārtību.

8. Ja atkritumu apsaimniekotājam ir izsniegtas vairākas atkritumu apsaimniekošanas, pārstrādes vai reģenerācijas darbību atļaujas, tas var iesniegt Valsts vides dienestam vienu finanšu nodrošinājumu par to atļauju, kurā ir norādīts lielākais sadzīves vai bīstamo atkritumu apjoms.

9. Finanšu nodrošinājuma apmērs ir šāds:

9.1. par atkritumu apsaimniekošanas atļauju – 35 000 *euro* 2018. gadā, 43 000 *euro* 2019. gadā un 50 000 *euro* no 2020. gada;

9.2. par pārstrādes vai reģenerācijas darbības atļauju – 70 000 *euro* 2018. gadā, 86 000 *euro* 2019. gadā un 100 000 *euro* no 2020. gada;

9.3. par slēgtas vai rekultivētas atkritumu izgāztuves atrakšanu un atkritumu pāršķirošanu – 70 000 *euro* 2018. gadā, 86 000 *euro* 2019. gadā un 100 000 *euro* no 2020. gada.

10. Atzīt par spēku zaudējušiem Ministru kabineta 2018. gada 26. jūnija noteikumus Nr. 373 "Finanšu nodrošinājuma piemērošanas kārtība atkritumu apsaimniekošanas darbībām" (Latvijas Vēstnesis, 2018, 128. nr.).

Ministru prezidents Māris Kučinskis

Vides aizsardzības un

reģionālās attīstības ministra vietā –

Iekšlietu ministrs Rihards Kozlovskis